Document ID: 32011R0343

РЕГЛАМЕНТ ЗА ИЗПЪЛНЕНИЕ (ЕС) № 343/2011 НА КОМИСИЯТА
от 8 април 2011 година
за откриване и управление на тарифни квоти на Съюза за вина с произход от Босна и Херцеговина
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 144, параграф 1 във връзка с член 4 от него,
като има предвид, че:
(1)
Подписаното на 16 юни 2008 г. Споразумение за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна (наричано по-нататък „Споразумението за стабилизиране и асоцииране“), е в процес на ратификация.
(2)
Временното споразумение за търговия и свързаните с търговията въпроси между Европейската общност, от една страна, и Босна и Херцеговина, от друга страна (наричано по-нататък „Временното споразумение“), и мерките, приети с Регламент (ЕО) № 594/2008 на Съвета от 16 юни 2008 г. относно някои процедури за прилагане на Споразумението за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна, и за прилагане на Временното споразумение относно търговията и свързаните с търговията въпроси между Европейската общност, от една страна, и Босна и Херцеговина, от друга страна (2), предвиждат ранното прилагане на разпоредбите за търговия и свързаните с търговията въпроси от Споразумението за стабилизиране и асоцииране.
(3)
Във Временното споразумение и Споразумението за стабилизиране и асоцииране се предвижда, че вината с произход от Босна и Херцеговина могат да бъдат внасяни в Европейския съюз в рамките на тарифните квоти на Съюза и при условие че не се изплащат експортни субсидии от Босна и Херцеговина за тези количества, с нулева ставка на митото.
(4)
Комисията следва да приеме мерките за прилагане за откриването и управлението на посочените тарифни квоти на Съюза.
(5)
С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (3) са установени правилата за управление на тарифните квоти, които ще се използват в хронологичен ред според датите на приемане на митническите декларации.
(6)
Необходимо e да се следи по-специално за осигуряването на равен и непрекъснат достъп на всички вносители от Съюза до споменатите тарифни квоти и за прилагането без прекъсване на предвидената нулева ставка на митото за тези квоти по отношение на целия внос на съответните продукти във всички държави-членки до изчерпване на квотите. С цел да се гарантира ефективността на общото управление на тези квоти следва да няма пречка да се разреши на държавите-членки да теглят от квотите необходимите количества, съответстващи на действителния внос. Доколкото е възможно, комуникацията между държавите-членки и Комисията следва да се извършва по електронен път.
(7)
От влизането в сила на Временното споразумение на 1 юли 2008 г. до последния ден на прилагането на Регламент (ЕО) № 1215/2009 на Съвета от 30 ноември 2009 г. за въвеждане на изключителни търговски мерки за страни и територии, участващи или свързани с процеса на стабилизиране и асоцииране, осъществяван от Европейския съюз (4), износът на вина от Босна и Херцеговина се извършва в рамките на квота номер 09.1515, определена в същия регламент. Поради това настоящият регламент следва да се прилага от 1 януари 2011 г.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
1. Открива се тарифна квота за внос при нулева ставка на митото за вина с произход от Босна и Херцеговина, внасяни в Европейския съюз, както е посочено в приложението.
2. Митото с нулева ставка се прилага при следните условия:
а)
внасяните вина се придружават от доказателство за произход, както е предвидено в протокол 2 към Временното споразумение и към Споразумението за стабилизиране и асоцииране;
б)
внасяните вина не се ползват от експортни субсидии.
Член 2
Посочената в член 1 тарифна квота се управлява от Комисията в съответствие с членове 308а, 308б и 308в от Регламент (ЕИО) № 2454/93.
Член 3
Държавите-членки и Комисията си сътрудничат тясно, за да гарантират спазването на настоящия регламент.
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 април 2011 година.

Labels: 3
17
18
6